Craiova a trecut de FCSB cu 2-0 în Bănie și a ajuns pe locul 2 în play-off. Același număr de puncte îl are și CFR, însă pe cele două le desparte golaverajul.
Universitatea Craiova a învins-o, luni seară, pe teren propriu, cu 2-0 (1-0) pe FCSB, în ultimul meci din etapa a opta a play-off-ului Superligii de fotbal.
Golurile au fost înscrise de Raul Silva, în minutul 3, și de Andrei Ivan, în minutul 71.
FCSB putea să reintre în joc, însă a ratat un penalty, în minutul 78, prin Olaru.
În urma acestui rezultat Universitatea Craiova urcă pe locul 2, la egalitate de puncte, 40, cu CFR Cluj, dar cu golaveraj mai bun, așa încât lupta pentru locul 2 - dat fiind că FCSB și-a adjudecat deja titlul - se încinge cu două etape înainte de finalul campionatului.
Locul 2 duce sigur, fără baraj, într-o cupă europeană - Conference League -, iar pentru această poziție se bat, în continuare, Craiova, CFR și Farul. Constănțenii sunt pe locul 4, la cinci puncte de CFR și Craiova.